## II. SUTARTIES OBJEKTAS

1. Pagal šią Sutartį **Vandens tiekėjas** tiekia **Vartotojui** (**Vandens tiekėjas** ir **Vartotojas** toliau bendrai vadinami Šalimis) iki šioje Sutartyje nustatytos vandens tiekimo ir vartojimo ribos saugos ir kokybės reikalavimus atitinkantį šaltą geriamąjį vandenį (toliau – geriamasis vanduo), ir teikia nuotekų tvarkymo paslaugas, vadovaudamasis Lietuvos Respublikos geriamojo vandens tiekimo ir nuotekų tvarkymo įstatymu (TAR, 2014-06-17, Nr. 2014-07685) ir kitais teisės aktais.
2. Šia sutartimi Šalys įsipareigoja laikytis Lietuvos Respublikos įstatymų ir kitų teisės aktų, deramai realizuojant joms suteiktas teises bei prisiimtus įsipareigojimus tiekiant, vartojant ir atsiskaitant už geriamąjį vandenį ir nuotekų tvarkymą, tiekiamus šios Sutarties pagrindu.

**III. ŠALIŲ ĮSIPAREIGOJIMAI**

1. **Vandens** **tiekėjas** įsipareigoja:
   1. nenutrūkstamai tiekti **Vartotojui** geriamąjį vandenį ir teikti nuotekų tvarkymo paslaugas, išskyrus, kai Geriamojo vandens tiekimo ir (arba) nuotekų tvarkymo viešosios vandens tiekimo sutarties standartinių sąlygų aprašo, patvirtinto Lietuvos Respublikos Vyriausybės 2007 m. sausio 31 d. nutarimu Nr. 126 (2015 m. rugsėjo 10 d. nutarimo Nr. 990 redakcija) (TAR, 2015-09-21, Nr. 2015-14024), ir kituose geriamojo vandens tiekimą ir nuotekų tvarkymą reglamentuojančiuose teisės aktuose numatytais atvejais laikinai nutraukiamas, sustabdomas ar apribojamas geriamojo vandens tiekimas ir (ar) nuotekų tvarkymo paslaugų teikimas **Vartotojui**;
   2. atsakyti ir užtikrinti, kad **Vartotojui** tiekiamo geriamojo vandens visuomenės sveikatos saugos ir kokybės parametrai iki šios Sutarties 1.7 punkte nurodytos vandens tiekimo ir vartojimo ribos atitiktų Lietuvos Respublikos geriamojo vandens įstatymo (Žin., 2001, Nr. 64-2327), Lietuvos higienos normos HN 24:2003 „Geriamojo vandens saugos ir kokybės reikalavimai“, patvirtintos Lietuvos Respublikos sveikatos apsaugos ministro 2003 m. liepos 23 d. įsakymu Nr. V-455 (Žin., 2003, Nr. 79-3606; 2011, Nr. 3-107, 144-6778, TAR, 2015-08-10, Nr. 2015-12163), ir kitų teisės aktų reikalavimus, išskyrus atvejus, kai šie parametrai pablogėja **Vartotojui** nuosavybės teise ar bendrosios dalinės nuosavybės teise priklausančiuose ar kitais teisėtais pagrindais valdomuose ar naudojamuose geriamojo vandens naudojimo įrenginiuose, geriamajam vandeniui tiekti reikalingose komunikacijose ne dėl **Vandens tiekėjo** kaltės;
   3. užtikrinti geriamojo vandens tiekimo ir nuotekų tvarkymo paslaugų kokybę, atitinkančią Lietuvos Respublikos aplinkos ministro 2006 m. gruodžio 29 d. įsakymu Nr. D1-639 (2014 m. lapkričio 4 d. įsakymo Nr. D1-878 redakcija) patvirtintus Geriamojo vandens tiekimo ir nuotekų tvarkymo paslaugų kokybės reikalavimus (TAR., 2014-11-04, Nr. 2014-15746);
   4. teisės aktų nustatyta tvarka eksploatuoti ir prižiūrėti jam nuosavybės teise priklausančią ar kitais teisėtais pagrindais valdomą ir (ar) naudojamą vandens tiekimo ir nuotekų tvarkymo infrastruktūrą, užtikrindamas saugų geriamojo vandens tiekimą, nuotekų tvarkymą ir infrastruktūros plėtrą, laikydamasis aplinkos apsaugos ir visuomenės sveikatos saugos reikalavimų;
   5. įrengti savo lėšomis ties kiekvienam butui ar kitai patalpai nustatyta tiekimo ir vartojimo riba atsiskaitymui geriamojo vandens apskaitos prietaisus (esant rašytiniam visų savininkų, kuriems geriamasis vanduo tiekiamas iš to paties įvado, susitarimui pasirinkti vandens tiekimo ir vartojimo ribą namo įvade – įvadinį geriamojo vandens apskaitos prietaisą), užtikrinti geriamojo vandens apskaitos prietaisų reikalaujamą matavimų tikslumą ir Lietuvos Respublikos metrologijos įstatymo nustatyta tvarka organizuoti metrologinę patikrą. Jeigu nėra techninės galimybės geriamojo vandens apskaitos prietaisus įrengti ties vandens tiekimo ir vartojimo riba, jie įrengiami kitoje, tam tinkamoje vietoje. Geriamojo vandens apskaitos prietaisas turi būti įrengtas arba pakeistas per 5 darbo dienas nuo sužinojimo apie geriamojo vandens apskaitos prietaiso gedimą dienos su sąlyga, kad **Vartotojas** suderintu laiku sudarys sąlygas **Vandens tiekėjui** patekti į butą (patalpas) ar bendrojo naudojimo patalpas įrengti ar pakeisti geriamojo vandens apskaitos prietaisą;
   6. įrengus, nuėmus, perkėlus į kitą vietą, pakeitus ar patikrinus geriamojo vandens apskaitos prietaisą, nuėmus apskaitos prietaisų apsaugos plombas, surašyti dviem egzemplioriais **Vandens tiekėjo** nustatytos bei su Valstybine vartotojų teisių apsaugos tarnyba ir Lietuvos metrologijos inspekcija suderintos formos aktą, kurį pasirašo **Vandens tiekėjo** darbuotojas ir **Vartotojas**. Vienas šio akto egzempliorius įteikiamas **Vartotojui**, o kitas lieka **Vandens tiekėjui**. **Vartotojui** atsisakius dalyvauti surašant šį aktą ir (ar) jį pasirašyti, jis galioja, tačiau **Vandens tiekėjo** darbuotojas apie atsisakymą dalyvauti surašant šį aktą ir (ar) jį pasirašyti turi pažymėti abejuose akto egzemplioriuose;
   7. atlikti neeilinę geriamojo vandens apskaitos prietaiso metrologinę patikrą, jeigu **Vartotojas** įtaria, kad naudojamo apskaitos prietaiso rodmenys neteisingi arba neatitinka jam nustatytų reikalavimų. Jei atlikus neeilinę patikrą nustatoma, kad apsauginis tinklelis nebuvo užterštas ir atsiskaitomasis apskaitos prietaisas atitinka jam nustatytus metrologinius reikalavimus, neeilinei patikrai patirtas **Vandens tiekėjo** sąnaudas per 10 dienų nuo **Vandens tiekėjo** sąskaitos gavimo turi apmokėti **Vartotojas**. Tuo atveju, kai neeilinės apskaitos prietaiso metrologinės patikros metu nustatoma, kad neteisingi atsiskaitomojo apskaitos prietaiso rodmenys ar apsauginis tinklelis užterštas ir dėl to buvo išmatuotas padidintas geriamojo vandens kiekis, **Vandens tiekėjas** atlygina **Vartotojui** nuostolius Civiliniame kodekse nustatyta tvarka;
   8. **Vartotojui** prašant atlikti geriamojo vandens kokybės tyrimus, jeigu **Vartotojas** įtaria, kad ties geriamojo vandens tiekimo ir vartojimo riba geriamasis vanduo neatitinka Lietuvos higienos normos HN 24:2003 „Geriamojo vandens saugos ir kokybės reikalavimai“ ir kitų teisės aktų nustatytų geriamojo vandens kokybės reikalavimų, išskyrus Lietuvos Respublikos geriamojo vandens įstatyme numatytas išimtis, kai leidžiama tiekti geriamąjį vandenį, kurio vienas ar keli toksiniai (cheminiai) rodikliai viršija teisės aktuose nustatytus toksinius (cheminius) rodiklius. Jeigu patikrinus nustatoma, kad geriamojo vandens kokybė atitinka teisės aktais nustatytus geriamojo vandens kokybės reikalavimus, neeilinei patikrai patirtas **Vandens tiekėjo** sąnaudas turi apmokėti **Vartotojas** per 10 dienų nuo **Vandens tiekėjo** sąskaitos gavimo;
   9. pateikti (išsiųsti) apmokėjimo dokumentą **Vartotojui** už sunaudotą per ataskaitinį laikotarpį geriamąjį vandenį ir suteiktas nuotekų tvarkymo paslaugas ne vėliau kaip iki kito mėnesio, einančio po ataskaitinio laikotarpio, 10-osios kalendorinės dienos, išskyrus šios Sutarties 16 punkte numatytą atvejį;
   10. vietos laikraštyje ir (ar) **Vandens tiekėjo** interneto svetainėje ir iškabinant pranešimą daugiabučio namo skelbimų lentoje informuoti ir įspėti **Vartotoją** apie numatomą geriamojo vandens tiekimo ir (ar) nuotekų tvarkymo paslaugų teikimo laikiną nutraukimą, sustabdymą ar apribojimą teisės aktų nustatytais atvejais ir tvarka ir nurodyti, nuo kada ir kuriam laikui nutraukiamas, sustabdomas ar apribojamas geriamojo vandens tiekimas ir (ar) nuotekų tvarkymo paslaugų teikimas, kokiu būdu **Vartotojui** bus sudaryta galimybė gauti geriamąjį vandenį ir naudotis nuotekų tvarkymo paslaugomis, jeigu pertrūkis truks ilgiau kaip 12 valandų;
   11. užtikrinti tinkamą ir nuolatinį informacijos apie **Vandens tiekėją**, tiekiamo geriamojo vandens, teikiamų nuotekų tvarkymo paslaugų kokybę, paslaugų teikimo sąlygas ir numatomus sutarčių sąlygų pakeitimus, sistemų eksploatavimą, modernizavimą, plėtrą, renovaciją, investicijas į sistemos plėtrą ir renovaciją, paslaugų kainas ir tarifus, jų struktūrą, vykdomą infrastruktūros priežiūrą, gedimus, remontą, geriamojo vandens tiekimo ir nuotekų tvarkymo pertrūkius paskelbimą Vandens tiekėjo interneto svetainėje ir jos atnaujinimą;
2. **Vartotojas** privalo:
   1. teisės aktų nustatyta tvarka prižiūrėti ir remontuoti jam nuosavybės teise bei bendrosios dalinės nuosavybės teise priklausančius ar kitais teisėtais pagrindais valdomus ir (ar) naudojamus geriamojo vandens naudojimo įrenginius, geriamajam vandeniui tiekti reikalingas komunikacijas ir (ar) nuotekų šalinimo įrenginius, šalinti jų gedimus, taip pat teisės aktų nustatyta tvarka prižiūrėti ir remontuoti jam nuosavybės teise priklausančius ar kitais teisėtais pagrindais valdomus pastatus ir kitus statinius, kuriuose įrengti geriamojo vandens tiekimo ir (ar) nuotekų šalinimo tinklai ir (ar) turtas, kurio reikia geriamajam vandeniui tiekti ir (ar) nuotekoms tvarkyti;
   2. užtikrinti **Vartotojo** patalpose esančių geriamojo vandens apskaitos prietaisų saugų naudojimą ir plombų nepažeidžiamumą;
   3. ne vėliau kaip per 24 valandas pranešti **Vandens tiekėjui** apie pastebėtą avariją, gaisrą, geriamojo vandens apskaitos prietaisų gedimus, plombų ar kitokius pažeidimus naudojant geriamąjį vandenį;
   4. ne vėliau kaip per 10 dienų informuoti **Vandens tiekėją** apie buto gyventojų skaičiaus, buto savininko (nuomininko), buto bendro naudingo ploto ar kitų duomenų, nurodytų šios Sutarties 1 punkte, pasikeitimus ir pateikti juos patvirtinančius dokumentus. Į visus pakeitimus atliekant skaičiavimus atsižvelgiama nuo atitinkamų dokumentų pateikimo datos. Visas teisines pasekmes, atsirandančias už šiame punkte nustatytos pareigos nevykdymą, prisiima **Vartotojas**;
   5. neišleisti į **Vandens tiekėjo** eksploatuojamą nuotekų tvarkymo infrastruktūrą nuodingų ar kitokių medžiagų ar jų mišinių, galinčių sukelti sprogimą, užkimšti tinklus ar kitaip sutrikdyti infrastruktūros darbą;
   6. kas mėnesį (o šalims pasirinkus 2 mėnesių ataskaitinį laikotarpį – kas 2 mėnesius) deklaruoti geriamojo vandens apskaitos prietaisų rodmenis užpildant apmokėjimo dokumentą pagal paties **Vartotojo** nuskaitytus apskaitos prietaisų rodmenis;
   7. **Vandens tiekėjo** pateiktą apmokėjimo dokumentą ar apmokėjimo dokumentą, kurį **Vartotojas** kas mėnesį (o šalims pasirinkus 2 mėnesių ataskaitinį laikotarpį – kas 2 mėnesius) užpildo pagal jo paties nuskaitytus apskaitos prietaisų rodmenis, apmokėti ne vėliau kaip iki kito mėnesio, einančio po ataskaitinio laikotarpio, paskutinės kalendorinės dienos;
   8. visiškai atsiskaityti su **Vandens tiekėju** už sunaudotą geriamąjį vandenį bei suteiktas nuotekų tvarkymo paslaugas ir nutraukti Sutartį, kai **Vartotojas** (savininkas) patalpas, kurioms tiekiamas geriamasis vanduo ir (ar) teikiamos nuotekų tvarkymo paslaugos, perleidžia kito asmens nuosavybėn, arba nutraukiama ar pasibaigia **Vartotojo** (nuomininko) sudaryta nuomos sutartis. **Vartotojas** (savininkas)**,** perduodamas perleidžiamas patalpas ar grąžindamas nuomotas patalpas, turi teisę kartu su būsimu patalpos savininku ar nuomotoju pasirašytinai užfiksuoti patalpose įrengtų atsiskaitomųjų geriamojo vandens apskaitos prietaisų rodmenis ir šiuos duomenis perduoti **Vandens tiekėjui** arba apie šių patalpų perdavimo momentą iš anksto praneša **Vandens tiekėjui**, kurio atstovas patikrina geriamojo vandens apskaitos prietaisus ir, laikydamasis Sutarties Bendrosios dalies 7.6 punkto, surašo aktą trimis egzemplioriais, kurių po vieną atitenka **Vandens tiekėjui**, **Vartotojui** ir patalpas perimančiam asmeniui;
   9. Lietuvos Respublikos [geriamojo vandens tiekimo ir nuotekų tvarkymo įstatymo](http://www.infolex.lt/ta/41326) 16 straipsnio 19 dalyje nustatyta tvarka suderinus datą ir laiką, darbo dieną nuo 8 iki 20 val. įsileisti į **Vartotojui** nuosavybės teise priklausantį butą (patalpas) ar bendrojo naudojimo patalpas **Vandens tiekėjo** įgaliotą atstovą, pateikusį **Vandens tiekėjo** įgalioto asmens pasirašytą prašymą ir **Vandens tiekėjo** išduotą darbo pažymėjimą su darbuotojo nuotrauka, vardu, pavarde, pareigomis, sudaryti jam sąlygas (užtikrinti laisvą, patogų ir higieniškai saugų priėjimą prie apskaitos prietaisų) ir leisti jam bute (patalpose) ar bendrojo naudojimo patalpose atlikti atsiskaitomųjų geriamojo vandens apskaitos prietaisų, geriamojo vandens tiekimo ir (arba) nuotekų tvarkymo infrastruktūros priežiūrą (įrengti ar pakeisti atsiskaitomuosius geriamojo vandens apskaitos prietaisus, atlikti jų metrologinę patikrą, patikrinti apskaitos prietaisų techninę būklę, eksploatavimo sąlygas, patikrinti vandentiekio įvado ir (ar) nuotekų išvado, esančių **Vartotojui** nuosavybės teise priklausančio ar kitaip valdomo ir (arba) naudojamo turto ribose (Sutarties 1 priedas), techninę būklę, teisės aktų nustatyta tvarka sustabdyti geriamojo vandens tiekimą įsiskolinusiam asmeniui) (toliau – **atlikti tam tikrus veiksmus**);

**IV. ŠALIŲ ATSAKOMYBĖ**

1. **Vandens tiekėjas**:
   1. nevykdydamas šia Sutartimi prisiimtų įsipareigojimų ar netinkamai juos vykdydamas, Lietuvos Respublikos įstatymų nustatyta tvarka privalo atlyginti **Vartotojo** patirtą žalą;
   2. atsako už geriamojo vandens tiekimą ir nuotekų tvarkymo paslaugų teikimą šioje Sutartyje numatytomis sąlygomis, mokėjimų už suvartotą geriamąjį vandenį ir suteiktas nuotekų tvarkymo paslaugas teisingą apskaičiavimą ir apmokėjimo dokumentų pateikimą **Vartotojui** šioje Sutartyje numatytais atvejais ir terminais;
   3. neatsako už:
      1. geriamojo vandens visuomenės sveikatos saugos ir kokybės parametrų pablogėjimą, jeigu dėl to nėra **Vandens tiekėjo** kaltės ir jis įrodo, kad šie parametrai pablogėjo **Vartotojui** nuosavybės teise ar bendrosios dalinės nuosavybės teise priklausančiuose ar kitais teisėtais pagrindais valdomuose ar naudojamuose geriamojo vandens naudojimo įrenginiuose, geriamajam vandeniui tiekti reikalingose komunikacijose;
      2. vandens tiekimą (vandens kokybę, kiekį, slėgį) ir nuotekų šalinimą, jei objektas prie vandens tiekimo ar nuotekų tinklų yra prijungtas pažeidžiant Statybos įstatymo bei kitų teisės aktų reikalavimus ir jei dėl to nėra **Vandens tiekėjo** kaltės.
      3. atsiskaitomųjų geriamojo vandens apskaitos prietaisų techninę būklę, matavimų tikslumą ir metrologinę patikrą, jei **Vartotojas** teisės aktų nustatyta tvarka neįleidžia **Vandens tiekėjo** įgalioto atstovo į patalpas ar bendrojo naudojimo patalpas ar kitaip nesudaro sąlygų atlikti tam tikrus veiksmus, numatytus Sutarties Bendrosios dalies 8.8 punkte.
2. **Vartotojas**, nevykdydamas šia Sutartimi prisiimtų įsipareigojimų ar netinkamai juos vykdydamas, Lietuvos Respublikos įstatymų nustatyta tvarka privalo atlyginti **Vandens tiekėjo** patirtą žalą.

**V. GERIAMOJO VANDENS TIEKIMO IR NUOTEKŲ TVARKYMO PASLAUGŲ KAINŲ NUSTATYMAS**

1. Geriamojo vandens tiekimo ir nuotekų tvarkymo paslaugų kainos nustatomos ir keičiamos Lietuvos Respublikos geriamojo vandens tiekimo ir nuotekų tvarkymo įstatymo ir kitų teisės aktų nustatyta tvarka.
2. apie pasikeitusias geriamojo vandens tiekimo ir nuotekų tvarkymo paslaugų kainas, **Vandens tiekėjas** praneša **Vartotojui**, apie tai paskelbdamas viešai (interneto svetainėje). Kainos įsigalioja ne anksčiau kaip po 30 kalendorinių dienų, kai jas viešai paskelbia **Vandens tiekėjas**, ir taikomos nuo kito mėnesio (einančio po mėnesio, kai kainos įsigalioja) pirmosios dienos.

**VI. ATSISKAITYMO TVARKA**

1. Tais atvejais, kai vandens tiekimo ir vartojimo riba atsiskaitymui yra geriamojo vandens apskaitos prietaisai butui, **Vartotojo** suvartoto geriamojo vandens kiekis nustatomas pagal butui įrengtų geriamojo vandens apskaitos prietaisų rodmenis.
2. Nesant rašytinio visų savininkų, kuriems geriamasis vanduo tiekiamas iš to paties įvado, susitarimo pasirinkti vandens tiekimo ir vartojimo ribą namo įvade ir nesant įrengtų **Vartotojo** butui geriamojo vandens apskaitos prietaisų, iki geriamojo vandens apskaitos prietaiso įrengimo **Vartotojo** bute sunaudoto geriamojo vandens kiekis nustatomas pagal vandens sunaudojimo normas, kurias tvirtina savivaldybė, kiekvienam gyventojui.
3. Tais atvejais, kai vandens tiekimo ir vartojimo riba yra daugiabučio namo įvadinis geriamojo vandens apskaitos prietaisas (šios Sutarties 1.6 p.), **Vartotojo** suvartoto geriamojo vandens kiekis nustatomas rašytiniame visų daugiabučio namo butų ir kitų patalpų savininkų, kuriems geriamasis vanduo tiekiamas iš to paties įvado, susitarime nustatytu būdu.
4. **Vandens tiekėjo** priimtų iš **Vartotojo** tvarkyti nuotekų kiekis prilyginamas patiekto geriamojo vandens kiekiui.
5. **Vandens tiekėjas** apskaičiuoja mokėjimus už per ataskaitinį laikotarpį suvartotą geriamąjį vandenį ir (ar) suteiktas nuotekų tvarkymo paslaugas ir pateikia (išsiunčiama arba paliekama vartotojo pašto dėžutėje) apmokėjimo dokumentą **Vartotojui** iki kito mėnesio, einančio po ataskaitinio laikotarpio, 10 dienos. Negavęs mokėjimo pranešimo iki kito mėnesio 20 dienos, **Vartotojas** turi kreiptis į **Vandens tiekėją** dėl pakartotinio mokėjimo pranešimo išrašymo. Apmokėjimo dokumentas **Vartotojui** neteikiamas tais atvejais, kai **Vartotojas** atsiskaito pagal butui įrengtus geriamojo vandens apskaitos prietaisus ir apmokėjimo dokumentą pagal savo paties nuskaitytus apskaitos prietaisų rodmenis užpildo pats **Vartotojas**.
6. Už per ataskaitinį laikotarpį suvartotą geriamąjį vandenį ir suteiktas nuotekų tvarkymo paslaugas, įskaitant pardavimo kainą, **Vartotojas** sumoka **Vandens tiekėjui** iki kito mėnesio, einančio po ataskaitinio laikotarpio, paskutinės kalendorinės dienos. **Vartotojas** gali pasirinkti labiausiai jam priimtiną atsiskaitymo būdą (internetas, bankas, paštas, spaudos kioskas, kredito unija, seniūnija, atsiskaitymo knygelė, **Vandens tiekėjo** kasa ir pan.).
7. Jeigu **Vartotojas** šioje Sutartyje nustatytu terminu neatsiskaito už suvartotą geriamąjį vandenį ir suteiktas nuotekų tvarkymo paslaugas, **Vandens tiekėjas** už kiekvieną pavėluotą dieną apskaičiuoja jam 0,02 (dviejų šimtųjų) procentų dydžio delspinigius nuo laiku nesumokėtos sumos, taip pat gali nutraukti, sustabdyti ar apriboti geriamojo vandens tiekimą ir (ar) nuotekų priėmimą Viešosios vandens tiekimo sutarties standartinių sąlygų numatyta tvarka.
8. Jeigu geriamojo vandens apskaitos prietaisas ne dėl **Vartotojo** kaltės sugedo (įstrigo sparnuotė, sugedo skaičiavimo mechanizmas ar pan.) ir **Vartotojas** iki patikrinimo buvo informavęs (raštu, telefonu, elektroninėmis ryšio priemonėmis ir pan.) **Vandens tiekėją** apie šį gedimą, sunaudoto geriamojo vandens kiekis, kol bus įrengtas ar pakeistas geriamojo vandens apskaitos prietaisas, nustatomas pagal savivaldybės nustatytas vandens sunaudojimo normas.
9. Geriamojo vandens apskaitos prietaiso patikrinimo metu nustačius, kad geriamojo vandens apskaitos prietaisas sugedęs ne dėl **Vartotojo** kaltės, o **Vandens tiekėjas** nebuvo informuotas apie jo gedimą, **Vartotojo** suvartoto geriamojo vandens ir (ar) išleistų nuotekų kiekis nustatomas pagal savivaldybės patvirtintas vandens suvartojimo normas nuo geriamojo vandens apskaitos prietaiso paskutinio tikrinimo (tačiau ne daugiau kaip už du mėnesius iki geriamojo vandens apskaitos prietaiso gedimo nustatymo) iki trūkumų pašalinimo dienos.
10. Atsisakius įleisti **Vandens tiekėjo** įgaliotą atstovą į butą (patalpas) ar bendrojo naudojimo patalpas atlikti tam tikrus veiksmus, numatytus Sutarties Bendrosios dalies 8.8 punkte, nuo atsisakymo įleisti dienos (atsisakymo įleisti diena laikoma diena, kurią **Vartotojas** informavo, kad atsisako įleisti **Vandens tiekėjo** įgaliotą atstovą atlikti tam tikrus veiksmus, arba pirma kalendorinė diena pasibaigus registruotame laiške nurodytam terminui) **Vartotojo** suvartoto geriamojo vandens kiekis ir (ar) išleistų nuotekų kiekis skaičiuojamas vidutinį savivaldybėje suvartojamo geriamojo vandens kiekį (K) padauginus iš koeficiento 2. Tokiu būdu suvartoto geriamojo vandens ir (ar) nuotekų kiekis skaičiuojamas, kol bus atlikti tam tikri veiksmai. Po minėtų veiksmų atlikimo apskaičiuotas vandens kiekis neperskaičiuojamas.
11. Patikrinimo metu nustačius, kad pažeistos geriamojo vandens apskaitos prietaiso eksploatavimo sąlygos (apskaitos prietaisas užšalęs, apsemtas vandeniu), pažeista geriamojo vandens apskaitos prietaiso plomba, nuplėšta plomba ant montažinių veržlių prie geriamojo vandens apskaitos prietaiso, yra požymių, kad buvo naudojamos mechaninės ar kitos priemonės vandens apskaitos prietaiso sparnuotei stabdyti norint sumažinti apskaitos prietaiso rodmenis (apskaitos prietaisas įskilęs, pragręžtas, suskeldėjęs ar matosi mechaninio poveikio žymės ant apskaitos prietaiso skaičiavimo mechanizmo apsauginio dangtelio, pažeistas ar deformuotas apskaitos prietaiso korpusas, pažeistas ar nuimtas apsauginis žiedas), arba kad savavališkai naudojamas geriamasis vanduo ir (ar) išleidžiamos nuotekos, **Vartotojo** suvartoto geriamojo vandens ir (ar) išleistų nuotekų kiekis nustatomas Vandens tiekimo ir nuotekų tvarkymo infrastruktūros naudojimo ir priežiūros taisyklėse nustatyta tvarka.
12. **Vandens tiekėjui** geriamojo vandens tiekimo ir nuotekų tvarkymo infrastruktūros priežiūros metu nustačius, kad savavališkai naudojamas geriamasis vanduo ir (ar) išleidžiamos nuotekos, **Vartotojo** suvartoto geriamojo vandens ir (ar) išleistų nuotekų kiekis nustatomas Geriamojo vandens tiekimo ir nuotekų tvarkymo infrastruktūros naudojimo ir priežiūros taisyklėse, patvirtintose Lietuvos Respublikos aplinkos ministro 2006 m. gruodžio 29 d. įsakymu Nr. D1-629 (2015 m. spalio 15 d. įsakymo Nr. D1-744 redakcija) (TAR, 2015-10-22, Nr. 2015-16633) nustatyta tvarka.
13. **Vartotojo** įmokos paskirstomos Lietuvos Respublikos civilinio kodekso 6.54 straipsnyje nurodytu eiliškumu.
14. Jeigu **Vartotojas** apmoka didesnę, negu **Vandens tiekėjo** apmokėjimo dokumente nurodyta suma, jo permokėta suma laikoma avansiniu mokėjimu už ateinantį ataskaitinį laikotarpį, jeigu atskiru raštišku pareiškimu **Vartotojas** nenurodo kitaip.

**VII. KITOS SUTARTIES SĄLYGOS**

1. Jei **Vartotojo** nuotekų įrenginiai nėra prijungti prie **Vandens tiekėjo** nuotekų tinklų, tai šios sutarties punktai, susiję su nuotekomis, netaikomi. Jei **Vartotojo** geriamojo vandens naudojimo įrenginiai nėra prijungti prie **Vandens tiekėjo** vandens tiekimo tinklų, tai šios sutarties punktai, susiję su geriamojo vandens tiekimu, netaikomi.
2. Kitos šioje Sutartyje nenumatytos Šalių teisės ir pareigos nustatytos Lietuvos Respublikos geriamojo vandens tiekimo ir nuotekų tvarkymo įstatyme ir jį lydinčiuose teisės aktuose.
3. Ši sutartis įsigalioja nuo pasirašymo momento. Sutartis sudaroma neterminuotam laikotarpiui, išskyrus atvejus, kai Sutartis sudaroma su nuomininku. Kai Sutartis sudaroma su nuomininku, Sutartis galioja iki nuomos sutarties pabaigos. Sutartis gali būti nutraukta Lietuvos Respublikos civilinio kodekso nustatyta tvarka.
4. **Vandens tiekėjas**, gavęs informaciją iš **Vartotojo,** valstybės įmonės Registrų centro ar trečiųjų asmenų apie buto (patalpų) savininko ar nuomininko pasikeitimą, turi teisę vienašališkai nutraukti šią rašytinę sutartį ir laikyti, kad konkliudentiniais veiksmais sudaryta geriamojo vandens tiekimo ir nuotekų tvarkymo sutartis su nauju buto (patalpų) savininku ar nuomininku (Lietuvos Respublikos civilinio kodekso 6.384 str.). Tokiu atveju Sutartis su **Vartotoju** pripažįstama nutraukta nuo nuosavybės teisės į butą (patalpas) perleidimo momento ar nuomos sutarties nutraukimo (pasibaigimo) momento, tačiau Sutarties nutraukimas nepanaikina teisės reikalauti atlyginti nuostolius, atsiradusius dėl to, kad neįvykdyta Sutartis, ir netesybas.
5. Nuo šios Sutarties pasirašymo momento nustoja galioti anksčiau sudaryta sutartis dėl geriamojo vandens tiekimo į šioje Sutartyje numatytą butą (patalpas) ir nuotekų šalinimo.
6. Jeigu kuri nors Sutarties nuostata prieštarauja Lietuvos Respublikos teisės aktams arba, pasikeitus teisės aktams, tokia tampa, ar dėl kokių nors kitų priežasčių nebegalioja, kitos Sutarties nuostatos lieka galioti. Tokiu atveju Šalys įsipareigoja nedelsdamos pakeisti negaliojančią nuostatą teisiškai veiksminga norma, kuri savo turiniu kiek įmanoma labiau atitiktų keičiamąją, o iki tokios nuostatos pakeitimo vadovautis naujai įsigaliojusiomis imperatyviomis teisės normomis.
7. Iš šios Sutarties kylantys ginčai sprendžiami Šalių derybomis. Šalims nepavykus ginčo išspręsti tarpusavio derybomis, ginčas yra sprendžiamas teisme Lietuvos Respublikos teisės aktų nustatyta tvarka. Iš Sutarties kylančius ginčus ir skundus Lietuvos Respublikos geriamojo vandens tiekimo ir nuotekų tvarkymo įstatymo 37 straipsnyje nustatytos kompetencijos ribose nagrinėja šios institucijos: Valstybinė kainų ir energetikos kontrolės komisija (Verkių g. 25C-1, LT-08223 Vilnius, [www.regula.lt](http://www.regula.lt)), Valstybinė maisto ir veterinarijos tarnyba (Siesikų g. 19, LT-07170 Vilnius, [www.vmvt.lt](http://www.vmvt.lt)), Valstybinė vartotojų teisių apsaugos tarnyba (Vilniaus g. 25, LT-01402 Vilnius, [www.vvtat.lt](http://www.vvtat.lt)). Valstybinė duomenų apsaugos inspekcija atlieka Reglamente (ES) 2016/679 nustatytas priežiūros institucijos užduotis.
8. Ši Sutartis sudaryta dviem vienodą juridinę galią turinčiais egzemplioriais – po vieną kiekvienai Šaliai.
9. Šios Sutarties priedai yra neatskiriama Sutarties dalis, turinti tokią pačią juridinę galią kaip ir šios Sutarties nuostatos.
10. Laikantis asmens duomenų teisinės apsaugos reikalavimų, visa informacija Vartotojui apie Sutarties vykdymą, vandens tiekimą bei nuotekų tvarkymą bus teikiama šioje Sutartyje nurodytais būdais (Sutartyje nurodytu Vartotojo pašto adresu, telefono numeriu ar/ir elektroninio pašto adresu). Pageidaujamus informacijos gavimo būdus Vartotojas gali keisti bei pildyti pateikdamas atskirą rašytinį prašymą.

# VANDENS TIEKĖJAS VARTOTOJAS

|  |  |
| --- | --- |
| **UAB „Prienų vandenys“**  Licencijos Nr. ir išdavimo data: L7-GVTNT-22, 2015 m. birželio 4 d.  Pramonės g. 7, LT-59145, Prienai  Įmonės kodas 170639781  PVM mokėtojo kodas LT706397811  A.s. Nr. LT244010041100070257 DnB bankas  A.s. Nr. LT347300010002565773 Swedbank  tel. (8 ~319) 60147, 60146, faks. (8 ~ 319) 60124  el. pašto adresas info@prienuvandenys.lt  **Direktorius Pranas Mitkevičius** \_\_\_\_\_\_\_\_\_\_\_\_\_\_\_\_\_  (*pareigos, vardas, pavardė, parašas*)  A. V. | **\_\_**\_\_\_\_\_**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  *(vardas, pavardė)*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(asmens kodas (jei duotas sutikimas))*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(gyvenamoji vieta)*  Vartotojo kodas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Tel. nr.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  el. pašto adresas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_      **Vartotojas** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(parašas)* |